《挽王烈妇》
清代·卓梦采

英风直欲抗眉须，巾帼流中烈丈夫。五月香奁调玉瑟，三年苫次冷冰壶。

深宵寂寂悲寒蚓，荒冢凄凄卧野狐。凭吊夜台双影里，可曾重结倡随乎。

作者简介：卓梦采，字狷夫，凤山人。庠生。性孝友，方正自持，精医济人。清康熙六十年（1721）朱一贵陷县治，慕卓氏之名，致之再三，坚辞不肯赴。挈家遁鼓山匝月，吟咏自娱，且散家赀给戚族里邻，以资口粮。知县陈志泰高其行谊，赠「儒林芳标」匾额。享年八十。子肇昌，领乡荐；孙列胶庠